Preşedintele iranian Ebrahim Raisi, decedat luni într-un accident de elicopter, urmează să fie înmormântat joi seară la Mashhad, oraşul său natal, după două zile de ceremonii funerare care au mobilizat sute de mii de susţinători ai Republicii Islamice, notează AFP.
Preşedintele, care este ayatollah, se va odihni în principalul mausoleu şiit din nord-estul ţării, cel al imamului Reza.
Raisi, preşedinte al Iranului din 2021, a murit la 63 de ani în prăbuşirea elicopterului care îl ducea duminică la Tabriz (nord-vest), după ce participase la inaugurarea comună a unui baraj cu omologul său azer, Ilham Aliev, la frontiera celor două ţări.
Imagini publicate în presa iraniană au arătat responsabili din Mashhad pregătind oraşul-sfânt pentru ultima zi a funeraliilor preşedintelui.
Portrete uriaşe ale lui Raisi, drapele negre şi simboluri şiite au fost ridicate pe străzile celui de-al doilea oraş al Iranului, în special în jurul sanctuarului lui Reza.
Cu o zi înainte, la Teheran, o mulţime uriaşă s-a adunat în centru pentru a aduce un ultim omagiu preşedintelui sărbătorit ca un ‘martir’ după moartea sa.
În această zi declarată sărbătoare publică, ceremoniile au început cu o rugăciune condusă de liderul suprem, ayatollahul Ali Khamenei, care s-a prosternat în faţa sicrielor celor opt bărbaţi ucişi în accident, printre care şi şeful diplomaţiei Hossein Amir-Abdollahian.
Acesta din urmă urmează să fie înmormântat joi în sanctuarul lui Shah Abdol-Azim, situat în oraşul Rey, la sud de Teheran.
Ceremoniile s-au derulat conform tradiţiei marilor adunări care au marcat primii 45 de ani ai Republicii Islamice, precum cea de după moartea generalului Qassem Soleimani, un înalt responsabil militar ucis de o lovitură americană în Irak în 2020.
Conducători ai unor ţări din Orientul Mijlociu, Africa de Nord şi Asia, printre care preşedintele tunisian Kais Saied şi emirul Qatar Tamim bin Hamad al-Thani, au asistat la o ceremonie de omagiere după-amiază, la care au fost reprezentate aproximativ 60 de ţări.
Totuşi, nicio ţară din Uniunea Europeană nu a fost reprezentată la ceremonie, în contextul în care relaţiile Teheranului cu ţările occidentale rămân foarte tensionate.
Autorităţile iraniene au decretat cinci zile de doliu naţional, pregătind în acelaşi timp procesul de înlocuire a lui Raisi.
Una dintre atribuţiile preşedintelui interimar, Mohammad Mokhber, 68 de ani, este să pregătească alegerile prezidenţiale, care vor avea loc pe 28 iunie.
Până în prezent, nicio personalitate politică nu şi-a declarat public candidatura.
Depunerea candidaturilor pentru prezidenţiale se deschide oficial pe 30 mai, iar campania electorală începe pe 12 iunie, potrivit AFP. AGERPRES/FOTO imagine ilustrativă radioiasi.ro